La Bibia piemontèisa/Testament Vej/Esechiel/Esechiel 25


Esechiel

25

Contra j’Amonita 

Nosgnor a l’ha comunicame soa paròla. A l’ha dime: 2“Fieul d’òm, adrëste a j’Amonita e profetisa contra ‘d lor. Dije: ‘Scoté la paròla dël Signor Dé: Sòn a l’é lòn ch’a fà savèj ël Signor Dé: Vojàutri i crijave ‘d gòj quand ch’i l’eve vëd undù profanà mè santuari, vastà la tèra d’Israel e deportà ‘l pòpol ëd Giuda. Për lòn varda, mi i son an camin ëd dé vòst paìs a le tribù levantin-e përchè as lo pijo, a stabiliran ij sò campament e a-i pianteran soe tende. Lor a mangeran toa fruta e a beiveran tò làit. Raba a vnirà na pastura pr’ ij gamej e tut ël teritori dj’Amonita a vnirà në stabi ‘d sosta për le feje. Antlora i savreve che ‘l Signor a l’é mi.

Sòn a l’é lòn che ‘l Signor Dé a fà savèj: Con tut ël dëspressi ‘d vòst cheur, i fasìe s-ciopaté le man e i pistave ij pé arlegrand-ve ‘d lòn ch’a capitava dla tèra d’Israel. Për lòn i ausserai mia man contra ‘d vojàutri; iv bandonrai al ravagi dle nassion, iv rancherai vìa da ‘n tra ij pòpoj, iv farai dësparì coma nassion e iv ëstërminerai dël tut. Antlora i savreve che ‘l Signor a l’é mi”.

Contra ij Moabita 

Sòn a l’é lòn ch’a fà savèj ël Signor Dé: Moab e Seir a diso che ‘l pòpol ëd Giuda e a l’é na nassion tanme n’àutra. Për lòn i son dré a doverté ‘n pass ant ël fianch ëd Moab, e da na banda a l’àutra iv lasserai sensa ‘d sità, sensa dle magnìfiche sità dël pais:  Bet Iesimot, Baal Meon e Chiriataim. I-j darai an proprietà a le tribù levantin-e coma ch’i l’avìa fàit con j’Amonita, fin-a a la mira che pì gnun an tra le gent as arcorderà pì ‘d lor. I darai esecussion a la sentensa contra 'd Moab e lor a savran che ‘l Signor a l’é mi”.

Contra j’Edomita 

Sòn a l’é lòn ch’a fà savèj ël Signor Dé: j’Edomita a son pijasse l'arvàngia contra 'l pòpol ëd Giuda e për motiv ëd cola arvangia a son rendusse dël tut colpévoj. Përtant, sòn a l’é lòn ch’a fà savèj ël Signor Dé: I ausserai la man contra d'Edom, i rancherai vìa dal pais tant j'òm che le bestie e i lo rendrai desolà; da Teman a Dedan a meuiriran dë spà. I compirai mia arvàngia ansima d'Edom për man ëd mè pòpol Israel, ch’a traterà Edom conform mia ira afoà. Antlora j’Edomita a conoss-ran për esperiensa lòn ch’a sia mia arvàngia. I lo diso mi, ël Signor Dé.

Contra ij Filisté 

Sòn a l’é lòn che ‘l Signor Dé a fà savèj: “Ij Filisté a son vendicasse con tut ël dëspresi ch’a l’avìo e, cissà da 'n ghignon ch’as pàsia pa, a son lansasse a dëstrùe. Përtant, sòn a fà savèj ël Signor Dé: Mi i ausserai la man contra dij Filisté, i stërminerai ij Cretèis e i farai dësparì coj ch’a resto e coj ch’a son vnùit a sté an sla còsta. Mia arvangia a sarà granda e afrosa a sarà mia 'ndignassion. Quand i farai i cont con lor, a savran ch’ël Signor a l’é mi”.

Nòte 

Bibia
Testament Vej
Esechiel